VL ย้ำเป้ารายได้ปีนี้โต 10% เตรียมรับมอบเรือใหม่ “VL.23” ต้นปี 64
VL ย้ำเป้ารายได้ปีนี้โต 10% เตรียมรับมอบเรือใหม่ “VL.23” ต้นปี 64
VL ย้ำเป้ารายได้ปีนี้โต 10% เตรียมรับมอบเรือใหม่ “VL.23” ต้นปี 64
12 พ.ย. 2563

นางชุติภา กลิ่นสุวรรณ ประธานเจ้าหน้าที่บริหาร บริษัท วี.แอล. เอ็นเตอร์ไพรส์ จำกัด (มหาชน) หรือ VL เปิดเผยว่า บริษัทมีผลการดำเนินงานในช่วง 9 เดือนแรกของปี 2563 มีกำไรสุทธิอยู่ที่ 63.86 ล้านบาท เติบโต 5.71% จากช่วงเดียวกันของปีก่อน ที่มีกำไรสุทธิอยู่ที่ 60.40 ล้านบาท เนื่องจากการลดลงของต้นทุนจากการขนส่ง และการลดลงของต้นทุนทางการเงิน อีกทั้งในช่วง 9 เดือนแรกของปี 2563 บริษัทยังมีรายได้จากการให้บริการอยู่ที่ 492.75 ล้านบาท
ขณะที่ผลการดำเนินงานในช่วงไตรมาส 3/63 บริษัทมีกำไรสุทธิอยู่ที่ 19.65 ล้านบาท เติบโต 33.22%จากช่วงไตรมาส 2/63 ที่มีกำไรสุทธิอยู่ที่ 14.75 ล้านบาท และในช่วงไตรมาส 3/63 บริษัทมีรายได้จากการให้บริการอยู่ที่ 163.65 ล้านบาท เติบโต 5.40% จากช่วงไตรมาส 2/63 ที่มีรายได้จากการให้บริการอยู่ที่ 155.26 ล้านบาท
 “ผลการดำเนินงานในปีนี้ก็ผ่านมาแล้วถึงช่วง 9 เดือนแรก และปีนี้เราก็ต้องเจอกับความท้าทายมากมายที่เข้ามา อาทิ การแพร่ระบาดของเชื้อไวรัสโคโรนา 2019 (COVID-19) ที่ทำให้ในหลายๆธุรกิจ และเศรษฐกิจมีการชะลอตัว แต่ VL ก็มีการเติบโตเพิ่มขึ้นในทุกไตรมาสเมื่อเทียบกับไตรมาสที่ผ่านมา ซึ่งนั่นก็เป็นการแสดงให้เห็นถึงพื้นฐานของบริษัทที่มีความแข็งแกร่ง และมีความสามารถในสร้างผลการดำเนินงานให้มีการเติบโตอย่างมั่นคง” นางชุติภา กล่าว
สำหรับแผนธุรกิจในปี 2564 โดยเบื้องต้นบริษัทวางแผนจะมีการรับเรือลำใหม่ (VL. 23) เข้ามาอีก 1 ลำ ภายในช่วงต้นปี 2564 ซึ่งมีน้ำหนักบรรทุกรวมอยู่ที่ 2,874 เดทเวทตัน (DWT) ทำให้ในปี 2564 บริษัทจะมีกองเรือรวมทั้งสิ้น 13 ลำ และมีน้ำหนักบรรทุกรวมอยู่ที่ 41,894 เดทเวทตัน (DWT)
ขณะที่ในปี 2563 บริษัทคาดว่ารายได้เติบโตประมาณ 10-15% จากปี 2562 ที่มีรายได้อยู่ที่ 713.07 ล้านบาท เนื่องจากบริษัทมีการบริหารจัดการต้นทุนอย่างมีประสิทธิภาพ